ดอลลาร์บาทช็อก...ทุบสถิตินิวโลว์
ในสัปดาห์นี้ สายงานธุรกิจตลาดทุน ธนาคารกสิกรไทย คาดว่า ค่าเงินบาทจะเคลื่อนไหวอยู่ในกรอบ 2929.40 บาทต่อดอลลาร์ โดยเงินบาทยังมีแนวโน้มแข็งค่า เนื่องจากคาดว่าธนาคารแห่งประเทศไทย (ธปท.) จะไม่ทำการแทรกแซงหรือออกมาตรการที่รุนแรงเพื่อช่วยเหลือผู้ส่งออก
25 มี.ค. 2556

ในสัปดาห์นี้ สายงานธุรกิจตลาดทุน ธนาคารกสิกรไทย คาดว่า ค่าเงินบาทจะเคลื่อนไหวอยู่ในกรอบ 2929.40 บาทต่อดอลลาร์ โดยเงินบาทยังมีแนวโน้มแข็งค่า เนื่องจากคาดว่าธนาคารแห่งประเทศไทย (ธปท.) จะไม่ทำการแทรกแซงหรือออกมาตรการที่รุนแรงเพื่อช่วยเหลือผู้ส่งออก 
โดยประเด็นที่ตลาดจับตามองมากที่สุดเรื่องหนึ่งคือ ปัญหาในประเทศไซปรัสที่ต้องการได้รับเงินช่วยเหลือ (Bailout) จากสหภาพยุโรป (อียู) 
ทั้งนี้ ค่าเงินบาทในสัปดาห์ที่ผ่านมา เปิดตลาดที่ระดับ 29.56 ก่อนที่จะปรับขึ้นไปแข็งค่ามากสุดเป็นประวัติการณ์ในวันอังคารที่ระดับ 29.07 โดย ณ วันศุกร์ ดอลลาร์/บาท อยู่ที่ระดับ 29.53 เงินบาทยังคงได้รับแรงหนุนจากเงินทุนไหลเข้าจากนักลงทุนต่างชาติ โดยเฉพาะในตลาดตราสารหนี้ โดย ณ ปัจจุบันนักลงทุนต่างชาติมีสถานะการถือครองพันธบัตรประมาณ 8.39 แสนล้านล้านบาท และเงินบาทไม่ได้อ่อนค่าตามสกุลเงินเอเชียท่ามกลางความกังวลในไซปรัส 
หากเปรียบเทียบการแข็งค่าของสกุลเงินบาทเทียบกับดอลลาร์ตั้งแต่ปี 2556 เงินบาทจัดว่าแข็งค่าสุดในภูมิภาคที่ระดับ 5% แนวโน้มแข็งค่าของเงินบาทยังคงมีอยู่ เงินบาทมีการซื้อขายในกรอบกว้างระหว่าง 29.07-29.69 ในสัปดาห์ที่ผ่านมา ณ วันศุกร์ ดอลลาร์/บาท อยู่ที่ระดับ 29.29 (เวลาประมาณ 17.59 น.) 
ขณะที่ค่าเงินยูโรเปิดตลาดที่ระดับ 1.2957 ในสัปดาห์ที่ผ่านมา เงินยูโรปรับอ่อนค่าลงตั้งแต่ต้นสัปดาห์ เป็นผลกระทบมาจากข่าวที่ประเทศไซปรัสได้รับข้อเสนอให้เก็บภาษีเงินฝากเพื่อแลกกับเงินช่วยเหลือจากทางอียู ประเด็นดังกล่าวนี้อาจจะส่งผลกระทบต่อความเชื่อมั่นในระบบธนาคารของประเทศอื่นๆ ในยูโรโซนที่รัฐบาลมีหนี้ในระดับสูงอีกด้วย ซึ่งตลาดเกรงว่ายูโรโซนจะเข้าสู่วิกฤตหนี้อีกรอบและกรณีของไซปรัสอาจจุดประกายความกังวลเกี่ยวกับการสลายตัวของยูโรโซน 
อย่างไรก็ตาม เงินยูโรดีดตัวขึ้นในวันพุธตามข่าวที่ไซปรัสพยายามหาทางเลือกอื่นแทนความช่วยเหลือด้านการเงินจากอียู แต่ปิดลงต่อวันพฤหัสบดี หลังจากที่มีข่าวว่าอีซีบีเปิดเผยว่าการจะหยุดหรือลดการให้เงินทุนระยะสั้นแก่ไซปรัสภายในวันที่ 25 มี.ค. 
ขณะที่เฟดยืนยันที่จะดำเนินมาตรการ QE ต่อ ซึ่งทำให้มีแรงกดดันให้ค่าเงินดอลลาร์ปรับอ่อนค่าลงเมื่อเทียบกับเงินยูโร เงินยูโรมีการซื้อขายในกรอบระหว่าง 1.2843-1.2995 แกว่งตัวแคบกว่าสัปดาห์ก่อนหน้า ณ วันศุกร์ ยูโร/ดอลลาร์ อยู่ที่ระดับ 1.2937 (เวลาประมาณ 17.59 น.) 
ด้านค่าเงินเยนเปิดตลาดที่ระดับ 94.10 ในสัปดาห์ที่ผ่าน ปรับแข็งค่าขึ้นในต้นสัปดาห์ตามความกังวลเกี่ยวกับประเทศไซปรัส แต่เงินเยนปรับอ่อนค่าลงในวันอังคาร เนื่องจากตลาดได้เห็นสุนทรพจน์ที่บ่งบอกถึงมาตรการผ่อนคลายทางการเงินที่ชัดเจนจากผู้ว่าธนาคารกลางคนใหม่ ฮารุฮิโกะ คุโรดะ 
อย่างไรก็ดี เงินเยนกลับแข็งค่าขึ้นในช่วงปลายสัปดาห์ เพราะผู้เล่นในตลาดคาดว่าธนาคารกลางญี่ปุ่นน่าจะไม่สร้างความประหลาดใจใด ก่อนกำหนดการประชุมนโยบายการเงินในเดือน เม.ย.
สัปดาห์ที่ผ่านมา เงินเยนมีการซื้อขายในกรอบระหว่าง 94.03-96.13 กว้างกว่าสัปดาห์ก่อนเล็กน้อย โดย ณ วันศุกร์ ดอลลาร์/เยน อยู่ที่ระดับ 94.54 (เวลาประมาณ 17.59 น.)